DA Den Europæiske Unions Tidende CE 45/33

Livslang læring som grundlag for viden, kreativitet og innovation (2010)

P6_TA(2008)0625

Europa-Parlamentets beslutning af 18. december 2008 om livslang læring som grundlag for viden, kreativitet og innovation — gennemførelse af arbejdsprogrammet for uddannelse og erhvervsuddannelse 2010 (2008/2102(INI))

(2010/C 45 E/06)

Europa-Parlamentet,

— der henviser til EF-traktatens artikel 149 og 150,

— der henviser til Kommissionens meddelelse af 12. november 2007 med titlen »Livslang læring som grundlag for viden, kreativitet og innovation: Udkast til Rådets og Kommissionens fælles situationsrapport 2008 om gennemførelsen af arbejdsprogrammet for uddannelse og erhvervsuddannelse 2010« (KOM(2007)0703), såvel som det medfølgende arbejdsdokument fra Kommissionens tjenestegrene (SEK(2007)1484),

— der henviser til det detaljerede arbejdsprogram for opfølgning af uddannelsessystemernes mål i Europa (1) og de efterfølgende fælles foreløbige rapporter om programmets gennemførelsesstadier,

— der henviser til Rådets resolution af 15. november 2007 om uddannelse og erhvervsuddannelse som hoveddrivkraft for Lissabonstrategien (2),

— der henviser til Europa-Parlamentets og Rådets afgørelse nr. 1720/2006/EF af 15. november 2006 om et handlingsprogram for livslang læring (3),

— der henviser til Rådets resolution af 15. november 2007 om de nye kvalifikationer til nye job (4),

— der henviser til arbejdsdokumentet fra Kommissionens tjenestegrene af 28. august 2007 om vejen mod en mere videnbaseret politik og praksis inden for uddannelse og erhvervsuddannelse (SEK(2007)1098),

— der henviser til Europa-Parlamentets og Rådets henstilling af 23. april 2008 om etablering af den europæiske referenceramme for kvalifikationer for livslang læring (5),

— der henviser til Europa-Parlamentets og Rådets henstilling 2006/143/EF af 15. februar 2006 om yderligere europæisk samarbejde vedrørende kvalitetssikring inden for videregående uddannelser (6),

— der henviser til Det europæiske kvalitetscharter for mobilitet (7),

— der henviser til sin beslutning af 13. november 2007 om sportens rolle i forhold til uddannelse (8),

— der henviser til Europa-Parlamentets og Rådets henstilling 2006/962/EF af 18. december 2006 om nøglekompetencer for livslang læring (9),

— der henviser til sin beslutning af 16. januar 2008 om »Voksenuddannelse: Det er aldrig for sent at lære« (10),

— der henviser til sin beslutning af 23. september 2008 om Bolognaprocessen og studerendes mobilitet (11),

— der henviser til sin beslutning af 23. september 2008 om forbedring af læreruddannelsens kvalitet (12),

— der henviser til formandskabets konklusioner fra mødet i Det Europæiske Råd den 13.-14. marts 2008,

— der henviser til forretningsordenens artikel 45,

— der henviser til betænkning fra Kultur- og Uddannelsesudvalget og udtalelse fra Udvalget om Kvinders Rettigheder og Ligestilling (A6-0455/2008),

A. der henviser til, at EU stræber efter at blive førende i verden inden 2010, hvad angår kvaliteten af uddannelses- og erhvervsuddannelsessystemer, eftersom disse systemer er afgørende for fortsat at gøre fremskridt i Lissabonprocessen,

B. der henviser til, at der er gjort fremskridt i forbindelse med styrkelsen af universiteternes autonomi og deres ansvarlighed, og at støtten til universiteterne skal øges i forbindelse med denne proces,

C. der henviser til, at uddannelses- og erhvervsuddannelsessystemerne bør give kvinder og mænd lige muligheder,

D. der henviser til, at integration af ligestillingsaspektet i uddannelsespolitikken er en forudsætning for en vellykket gennemførelse af Lissabonstrategien, der som et af sine mål har bekæmpelse af forskelsbehandling af kvinder og mænd på arbejdsmarkedet i EU, hvilket bl.a. skal ske ved at nå op på en beskæftigelsesprocent på 60 for kvinder inden 2010,

E. der henviser til, at medlemsstaterne skal fremme reformerne af deres nationale uddannelses- og erhvervsuddannelsessystemer gennem samarbejde og udveksling af gode praksisser,

F. der henviser til, at de strategier og instrumenter til fremme af sammenhængende og omfattende livslang læring, som Parlamentet og Rådet har vedtaget i fællesskab, bør anvendes konsekvent for at nå målene for Lissabonstrategien og styrke videnstrekanten (uddannelse, forskning og innovation),

G. der henviser til, at Europa har brug for et højere uddannelsesniveau, og at kreativitet og innovation bør stimuleres på alle trin i et uddannelses- og erhvervsuddannelsesforløb,

H. der henviser til, at der må træffes foranstaltninger til at imødekomme de kvalifikationsbehov, der fremover vil opstå inden for miljø og samfund, for eksempel ved at gøre klimaændringer og andre miljøanliggender til tværfaglige emner i alle læringssammenhænge,

I. der henviser til, at læseplanerne bør bidrage til de studerendes personlige udvikling ved at integrere undervisning i menneskerettigheder og europæiske værdier i dem,

J. der henviser til, at kvaliteten og virkningen af systemer for uddannelse og erhvervsuddannelse, og borgernes adgang hertil, bør anses for et af EU's fremmeste politiske mål,

K. der henviser til, at uddannelse og erhvervsuddannelse altid bør tage hensyn til lokale og regionale muligheder, karakteristika og behov,

1. glæder sig over den ovennævnte meddelelse fra Kommissionen af 12. november 2007 og de forbedringer, som den indeholder en detaljeret redegørelse for;

2. bemærker, at tiltag på uddannelses- og erhvervsuddannelsesområdet konsekvent bør suppleres med tiltag af socioøkonomisk art med det formål at forbedre den generelle levestandard for EU's borgere;

3. understreger behovet for at integrere migranter og mindretal (især romaer), og for en indsats, hvormed grupper med særlige behov (fortrinsvis kvinder, handicappede og ældre) kan inddrages på alle uddannelsesniveauer og uddannelsesområder; mener, at migranter bør have yderligere støtte, mens etniske mindretal og romaer bør bistås af uddannet personale, der tilhører det pågældende mindretal eller som minimum taler mindretallets sprog;

4. understreger betydningen af idræt i uddannelse og erhvervsuddannelse og behovet for at give idrætten en særlig plads heri, for eksempel ved at øge omfanget af gymnastikundervisning og sport gennem hele skole- og uddannelsesforløbet, fra førskolen til universitetet; kræver, at der i læseplanerne afsættes mindst tre ugentlige timer til gymnastik og sport, samt at skolerne alt efter deres muligheder støttes i at gå ud over dette fastsatte minimumsantal;

5. fremhæver familiens og det sociale miljøs afgørende rolle i samtlige aspekter af uddannelse og erhvervsuddannelse;

6. bemærker, at uddannelse er af afgørende betydning for både kvinders og mænds sociale og personlige udvikling, og understreger derfor vigtigheden af at styrke uddannelses- og erhvervsuddannelsessystemerne med henblik på at fremme ligestilling mellem kvinder og mænd;

7. beklager, at uddannelsessystemerne ikke i højere grad tilskynder kvinder til at søge inden for traditionelt mandsdominerede fag og erhvervsuddannelser, og bifalder omvendt foranstaltninger til fremme af ligestilling og opfordrer indtrængende medlemsstaterne til at iværksætte programmer, som sigter mod at give kvinder bredest mulig faglig rådgivning og senere støtte dem på arbejdsmarkedet;

8. understreger, at forskellene i kvinders og mænds muligheder for at opnå undervisning af høj kvalitet og livslang læring er langt mere udprægede i øområder og områder, der er ugunstigt stillede geografisk og socialt; opfordrer derfor til øget fremme af uddannelsesinitiativer inden for rammerne af regionalpolitikken;

9. bemærker, at kvinder stadig er underrepræsenterede på alle niveauer inden for visse studieområder og i forskningssektoren; tilskynder derfor til, at der træffes konkrete positive foranstaltninger for at rette op på denne situation;

10. bemærker, at studerende med afbrudte studiemønstre, særligt unge mødre, kan blive udsat for diskrimination, og opfordrer til, at der vedtages mere fleksible ordninger, der gør det lettere at genoptage studier eller uddannelse efter en fødsel og at forene studier med arbejds- og familieliv;

11. bemærker, at kvaliteten af læseplaner og undervisning generelt skal forbedres, at lærerkræfternes sociale sikkerhed skal styrkes, samt at der skal rettes særlig opmærksomhed mod læreres videreuddannelse og mobilitet;

12. fremhæver det hensigtsmæssige i intensivt at fremme mediekendskab og kendskab til informations- og kommunikationsteknologi og anbefaler både, at medieundervisning gøres til en integreret del af læseplanerne på alle undervisningsniveauer, og at der til lærere samt ældre mennesker udbydes mediepædagogiske moduler;

13. peger på, at det skal gøres nemmere for studerende at skifte mellem forskellige uddannelses- og erhvervsuddannelsessystemer og mellem formel, ikke-formel og uformel læring;

14. opfordrer Rådet til at overvåge medlemsstaternes faktiske anvendelse af EU's uddannelses- og læringspolitik; mener, at de nationale regeringer bør opstille gennemsigtige nationale mål på dette politikområde og indføre hensigtsmæssig lovgivning og relevante tiltag med henblik på at sikre, at EU's standarder opfyldes, og navnlig sørge for, at de på EU-plan vedtagne instrumenter anvendes, for eksempel ovennævnte henstilling om nøglekompetencer for livslang læring, den europæiske referenceramme for kvalifikationer og Europass (13);

Førskoleuddannelse

15. understreger behovet for, at der skal stilles flere midler til rådighed til forbedring af de materielle rammebetingelser og lokaler samt til løbende videreuddannelsesforanstaltninger for pædagoger, så kvaliteten af førskoleforløbet kan højnes, og der tilføres flere ressourcer til investeringer, og mener, at den almindelige adgang til et førskoleforløb af høj kvalitet er en effektiv måde til at gøre det muligt for alle børn, og navnlig børn fra socialt dårlige kår eller mindretal, at få adgang til livslang læring;

16. er overbevist om vigtigheden af, at børn udvikler grundlæggende færdigheder og lærer deres modersmål eller det sprog, der tales i bopælslandet, samt at de lærer at læse og skrive så tidligt som muligt;

17. mener, at undervisningen i et fremmedsprog bør starte på dette tidlige trin, men at den tidlige omgang med sprog skal ske gennem leg og uden præstationspres;

18. opfordrer medlemsstaterne til at gøre førskoleuddannelse obligatorisk;

Folkeskolen og ungdomsuddannelser

19. fremhæver behovet for at yde en særlig indsats for personer, der ellers kunne formodes at ville afbryde deres uddannelsesforløb senere hen; mener, at der bør vedtages særlige programmer og initiativer med det formål at reducere antallet af afbrudte uddannelsesforløb, og at i de tilfælde, hvor sådanne afbrydelser er uundgåelige og fortsætter med at finde sted, bør de pågældende personer støttes og have mulighed for at blive indsluset i samfundet og tage uddannelser, der egner sig for dem;

20. understreger, at folkeskolen og ungdomsuddannelserne bør udstyre børn og unge med evnen til at tænke selvstændigt, kreativt og innovativt og gøre dem til mediekritiske og selvreflekterende borgere;

21. understreget betydningen af, at læseplanerne for skolerne i alle medlemsstater bør indeholde undervisning, hvor børns evne til at tænke kreativt og innovativt fremmes og udvikles;

22. mener, at læseplanerne og deres indhold skal opdateres fortløbende for at kunne forblive relevante, og at den vigtige rolle, som iværksætterevner og frivilligt engagement har, betones, så den personlige udvikling fremmes, og understreger, at alle medlemsstater skal give læreruddannelsen større betydning og stille flere midler til rådighed for den for at opnå mærkbare fremskridt i gennemførelsen af Lissabonstrategiens mål inden for rammerne af arbejdsprogrammet for uddannelse og erhvervsuddannelse 2010 og fremme livslang læring i EU;

23. er overbevist om, at børn bør lære et andet fremmedsprog så tidligt som muligt;

24. opfordrer på det kraftigste til, at børn lærer fremmedsprog fra en tidlig alder, og at fremmedsprogsundervisning inkluderes i alle læseplaner for folkeskolens mindre klasser; understreger, at tilstrækkelige investeringer i ansættelse og uddannelse af fremmedsprogslærere er afgørende for at nå dette mål;

25. mener, at udviklingen af personlige færdigheder, specifikke kompetencer og de studerendes medfødte evner skal være et af hovedmålene på dette uddannelsestrin; påpeger, at disse færdigheder senere kan blive grundlag for arbejde og beskæftigelse;

26. understreger, at der bør drages særlig omsorg for de studerende, som ikke har erhvervet eller ikke erhverver grundlæggende færdigheder, på samme måde som det skal være tilfældet for særligt begavede elever, så de kan videreudvikle deres særlige færdigheder og begavelser så godt som muligt;

27. anbefaler, at medlemsstaterne i betydeligt omfang forbedrer lærernes akademiske og professionelle kvalifikationer, deres seminarieuddannelse og livslange læring;

28. opfordrer kraftigt til fremme af kontinuerlig og sammenhængende faglig udvikling for lærere gennem hele deres arbejdsliv; er af den opfattelse, at alle lærere regelmæssigt bør have mulighed for at opdatere deres færdigheder og kompetencer samt deres pædagogiske viden;

29. anbefaler, at der snarest muligt afsættes tid til undervisning i unionsborgerskabsprogrammer i læseplanerne, så kommende generationer uddannes efter Unionens værdier, der har med menneskerettigheder, kulturel mangfoldighed, tolerance, miljøbeskyttelse og klimaændringer at gøre;

Erhvervsuddannelse

30. bemærker, at kvaliteten såvel som profileringen af erhvervsuddannelser skal styrkes;

31. gør opmærksom på, at erhvervsuddannelser bør være bedre forbundet med både EU's økonomi og de nationale økonomier og være integreret på mere sammenhængende vis i disse økonomier, så uddannelsesforløbene tilpasses bedre til arbejdsmarkedet;

32. kræver, at lærere og studerendes mobilitet (både i den geografiske betydning og forstået som skift fra erhvervsuddannelse til videregående uddannelse) øges betragteligt;

Videregående uddannelse

33. mener, at universiteternes læseplaner bør gøres tidssvarende for at kunne imødekomme nuværende og fremtidige socioøkonomiske behov;

34. anbefaler, at der på de højere uddannelser fortrinsvis fokuseres på at udvikle interdisciplinære læseplaner, dvs. læseplaner, der går på tværs af de enkelte videnskabelige områder, så der uddannes specialister, der er i stand til at løse de mest komplekse problemer, der findes i verden i dag;

35. fremhæver, at de studerendes og elevers interesse for emner og studier vedrørende teknologi, naturvidenskaber og miljøbeskyttelse bør øges;

36. opfordrer medlemsstaterne til at gøre en effektiv indsats for at fremme partnerskaber mellem universiteterne og erhvervslivet, og desuden også mellem universiteterne og de øvrige nationale, regionale og lokale interessenter;

37. bemærker, at samarbejdet mellem institutionerne for videregående uddannelser i EU skal udbygges betragteligt, og at det endvidere bør gøres så nemt som muligt at overføre kvalifikationer;

38. påpeger, at læreres og underviseres arbejde inden for de videregående uddannelser skal ajourføres fortløbende sammen med de benyttede planer, indhold og arbejdsmetoder;

39. foreslår, at Det Europæiske Institut for Innovation og Teknologi knyttes til Bolognaprocessen og inddrages i reformerne af de videregående uddannelser i EU;

40. anbefaler på det kraftigste, at medlemsstaterne forbedrer lærernes og de studerendes mobilitet, herunder mobiliteten mellem lande, programmer og fag; understreger i denne forbindelse betydningen af gennemførelsen af det ovennævnte europæiske kvalitetscharter for mobilitet for etableringen af et egentligt europæisk rum for livslang uddannelse og videreuddannelse samt for fremme af det økonomiske, sociale og regionale samarbejde;

Livslang læring

41. mener, at arbejdsgivere konsekvent bør tilskyndes til at udbyde uddannelse og erhvervsuddannelse til deres ansatte samt til at give lavtuddannede arbejdstagere mulighed for at deltage i programmer til livslang læring;

42. bemærker, at langtidsledige med en dårlig social baggrund, personer med særlige behov, tidligere beboere på behandlingshjem og skolehjem samt tidligere straffefanger bør tilgodeses;

43. understreger, at frem for alt kvinder bør opfordres til at deltage i uddannelses- og videreuddannelsestilbud, at der i den forbindelse skal udbydes særlige programmer til fremme af livslang læring for kvinder, og at sådanne kurser skal fremmes;

44. understreger, at især lavtuddannede og ældre arbejdstagere bør gives tilskyndelse og incitamenter til at deltage i programmer for livslang læring;

45. opfordrer til, at der i programmer for voksenuddannelse og livslang læring i særlig grad fokuseres på de dårligere stillede grupper på arbejdsmarkedet, særligt unge mennesker og kvinder, især i landområderne, samt de ældre;

46. opfordrer til, at der tages højde for, at forældrekurser for kvinder og mænd har afgørende betydning for de enkeltes velfærd, bekæmpelse af fattigdom og social sammenhørighed; ønsker i den forbindelse, at der etableres brede programmer for livslang læring og uddannelse af undervisere til forældrekurser inden for rammerne af uddannelse og læring;

47. fremhæver, at den viden og de kvalifikationer, der tilegnes gennem livslang læring, bør gives bredere og nemmere anerkendelse, og mener i den forbindelse, at gennemførelsen af den ovennævnte europæiske referenceramme for kvalifikationer og Europass som instrumenter til fremme af livslang læring derfor også skal fremskyndes;

48. mener, at både europæiske og nationale myndigheder bør øge støtten til tiltag, der fremmer mobiliteten på alle stadier af livslang læring;

49. kræver, at fordelene ved det ovennævnte europæiske kvalitetscharter for mobilitet erkendes og udnyttes, at de gennemføres af medlemsstaterne, samt at Kommissionen aflægger status over gennemførelsen i medlemsstaterne;

50. kræver, at alle studerende og arbejdstagere med familie bør garanteres så mange sociale tjenesteydelser og støttetilbud (f.eks. børnepasning) som muligt;

51. mener, at frivilligt arbejde bør indgå i og anerkendes i forbindelse med gennemførelsen af arbejdsprogrammet for uddannelse og erhvervsuddannelse 2010;

52. er overbevist om, at meningsudvekslinger og gensidig undervisning og læring mellem forskellige aldersgrupper bør udbygges;

53. understreger, at programmer til livslang læring skal understøtte iværksætterånden og dermed sætte borgerne i stand til at etablere små og mellemstore virksomheder og imødekomme både samfundets og økonomiens behov;

54. gør opmærksom på, at der bør oprettes studievejledninger og tilvejebringes studieinformation om livslang læring til lærende i alle aldre med henblik på at nå de ovennævnte mål;

*

* *

55. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter.

(1) EFT C 142 af 14.6.2002, s. 1.

(2) EUT C 300 af 12.12.2007, s. 1.

(3) EUT L 327 af 24.11.2006, s. 45.

(4) EUT C 290 af 4.12.2007, s. 1.

(5) EUT C 111 af 6.5.2008, s. 1.

(6) EUT L 64 af 4.3.2006, s. 60.

(7) EUT L 394 af 30.12.2006, s. 8.

(8) EUT C 282 E af 6.11.2008, s. 131.

(9) EUT L 394 af 30.12.2006, s. 10.

(10) »Vedtagne tekster«, P6_TA(2008)0013.

(11) »Vedtagne tekster«, P6_TA(2008)0423.

(12) »Vedtagne tekster«, P6_TA(2008)0422.

(13) Europa-Parlamentets og Rådets beslutning nr. 2241/2004/EF af 15. december 2004 om en samlet fællesskabsramme for større gennemsigtighed i kvalifikationer og kompetencer (Europass) (EUT L 390 af 31.12.2004, s. 6).